L’Ajuntament de Carcaixent i el C. Comercial Ribera del Xúquer posen en marxa el “Pla Emprende”
22 de Marzo de 2016

Carcaixent

L'alcalde de Carcaixent, Francesc Salom, ha presentat este matí junt amb la responsable de màrqueting del Centre Comercial Ribera del Xúquer, Laura Ciccia, la posada en marxa a la localitat del Pla “Emprende Valencia”. La iniciativa té com a finalitat la creació d'ocupació i el desenvolupament d’empreses innovadores, fomentant l'esperit emprenedor entre aquelles persones que tinguen una visió de futur encaminada a llançar el seu propi negoci.

L'impulsor d’esta iniciativa per a la Comunitat Valenciana és el Centre Comercial Ribera del Xúquer, que col·labora amb l'Ajuntament i altres entitats i institucions locals per a l'ajuda i foment a l’emprenedoria en la ciutat.

Paco Salom, alcalde de Carcaixent, ha recordat que un dels principals objectius de l’actual Equip de Govern és el foment de l’activitat econòmica i la creació d’ocupació, objectius que comparteix amb la iniciativa “Emprende Valencia”. També ha mostrat la seua satisfacció per haver sigut Carcaixent la localitat escollida per a dur-la a terme, “tot suma, i qualsevol iniciativa que ens porte a crear llocs de feina és molt ben rebuda”, ha explicat. A més, ha animat tots els emprenedors a presentar les seues propostes i aprofitar les oportunitats que els ofereix el concurs.

La iniciativa consisteix a premiar la innovació i l'emprenedoria a través de dues categories de premis. D'una banda, "Categoria Emprenedoria" en què es premiarà els projectes de negoci més innovadors de cada regió o empreses de recent creació. I, en segon lloc, la "Categoria Local Comercial" per als negocis locals, empreses de retail, franquícies i qualsevol comerç o servei susceptible d'instal·lar-se en centres comercials. Els guanyadors aconseguiran un conjunt de premis orientats a ajudar-los a posar en marxa la seua idea o empresa.

El concurs "Emprende Valencia" és una iniciativa de responsabilitat social corporativa de CBRE Global Investors, gestora d'actius immobiliaris d'àmbit internacional, que també es desenvoluparà simultàniament a les ciutats de Logronyo, Salamanca, Vitòria i Tarragona. CBRE Global Investors oferirà als premiats en la segona categoria la possibilitat d'instal·lar el seu negoci a Ribera del Xúquer i a la resta dels centres comercials que participen en esta edició.

Els emprenedors podran participar en el concurs presentant els seus projectes de negoci o empreses, fins al proper 17 de maig, a través del portal:

http://www.concursoemprende.es/ribera-del-xuquer-valencia